Kibar 51: A Rut ne a Naomi kibare
SEBR a ye n be Biiblã pʋgẽ tɩ b boond tɩ Rut sebre. Seb-kãng gomda zak a ye neb sẽn zĩnd Israɛll bʋ-kaoodbã sasa yelle. A Rut ra yaa Moaab neda. A ra pa Israɛll ned ye. La a sẽn wa n bãng tɩ yaa a Zeova la Wẽnnaam sɩd-sɩdã, a sũur yɩɩ noog t’a sak n na n tũ-a ne a sũur fãa. Yaa pʋg-yãang a Naomi n sõng a Rut t’a bãng a Zeova.
A Naomi yaa Israɛll neda. Kom n wa n kẽ Israɛlle, tɩ yẽ ne a sɩdã la b kom-dibli a yiibã yik n kẽng Moaab tẽngẽ wã. La a Naomi sɩdã wa n kiime. A kom-dibli wã kẽe kãadem ne Moaab kom-pugli, a Rut ne a Orpa. La yʋʋm 10 poore, a Naomi kom-dibli wã me kiime. A Naomi ne a bi-pagb a yiibã sũur sãamame. Bõe la a Naomi na n maan masã?
Raar a yembre, a Naomi yikame n na n leb a tẽngẽ wã Israɛlle. Zĩigã ra zãra wʋsgo. A Rut ne a Orpa me yikame n na n tũ-a. B sẽn wa n kẽnd n kẽndã, a Naomi wẽnegame n yeel a bi-pagbã yaa: ‘Lebg-y n kul-y n tɩ zĩnd ne y ma rãmba.’
A mobg-b lame la a pʋʋs-b wẽnd-na-taase. La a Rut ne a Orpa sɩnga yãbre, bala b ra nonga a Naomi wʋsgo. B yeel-a lame yaa: ‘Ayo, tõnd na n tũu foo n kuli.’ La a Naomi yeelame yaa: ‘Lebg-y n kul-y tɩ rẽ n são, m kamba.’ A Orpa lebgame n kuisẽ la a Rut yẽ pa lebg ye.
A Naomi wẽnegame n yeel-a yaa: ‘A Orpa lebgame n kuisẽ. Tũ-a tɩ y kuli.’ La a Rut yeel-a lame yaa: ‘Da pẽdg maam tɩ m lebg n bas foom ye. Tɩ bõe, zĩig ninga fo sẽn na n kẽngã, mam me na n kẽnga be, la zĩig ninga fo sẽn na n sigã, mam me na n siga be. Fo nebã na n yɩɩ mam neba, la fo Wẽnnaamã me na n yɩɩ mam Wẽnnaam. Zĩig ninga fo sẽn na n ki wã, mam me na n kii be, la b na n muma maam beenẽ.’ A Rut sẽn gom woto wã, a Naomi pa le modg-a t’a lebg n kul ye.
A Naomi ne a Rut taa Israɛll n na n zĩnd be. A Rut kell n sɩnga tʋʋm pʋtã pʋsẽ, bala ra yaa ki wã kẽebg sasa. Rao a ye yʋʋr sẽn yaa a Boaaz n sak t’a na n yiis ki wã a pʋtã pʋsẽ. Yãmb mii a Boaaz ma sẽn yaa ned ning bɩ? Yaa a Rahaab sẽn da yit Zeriko wã.
Raar a yembre, a Boaaz yeela a Rut yaa: ‘Mam wʋma fo yelle, la bũmb nins fãa fo sẽn maan n sõng a Naomi wã. Mam miime tɩ fo basa f ba ne f ma la f meng tẽng n wa n na n zĩnd ne buud ninga fo sẽn ka mi. Bɩ a Zeova rol foom f tʋʋmdã zãnga.’
A Rut leok-a lame yaa: ‘Fo yaa nin-sõng wʋsgo. Fo goamã belsa maam.’ A Boaaz ra nonga a Rut wʋsgo. Pa yã n kaoos la b kẽ kãadem ne taab ye. A Naomi sũurã segd n yɩɩ noog koe! A Rut ne a Boaaz roga b pipi bi-riblã n pʋd a yʋʋr t’a Obɛd. A Naomi sũurã yɩɩ noog n paase. A Obɛd yaa a Davɩɩd yaab-raoogo. D na n wa goma a Davɩɩd yelle.
Rut sak a 1 n tɩ tãag a 4.
Sogsgo
- Maana wãn t’a Naomi wa be Moaab tẽngã?
- A Rut ne a Orpa yaa ãnd dãmba?
- A Naomi sẽn wa n yeel a Rut ne a Orpa tɩ b lebg n kulã, b leokame tɩ bõe?
- Ãnd la a Boaaze, la a maana bõe n sõng a Rut ne a Naomi?
- A Rut ne a Boaaz biigã yʋʋr la bõe, la bõe yĩng tɩ d segd n tẽeg a yelle?
Sogsg a taaba
- Karm-y Rut 1:1-17.
Bõe la a Rut yeel tɩ wilgdẽ t’a ra nonga a Naomi ne a Zeova? (Rut 1:16, 17)
Bõe yĩng tɩ d tõe n yeel t’a Rut manesmã wõnda piis a taabã manesem ne kiris-neb nins sẽn paam vʋʋsem sõng zaeeb n ket tẽng zug rũndã-rũndã wã? (Zã 10:16; Zak. 8:23)
- Karm-y Rut 2:1-23.
Mak-sõng bʋg la a Rut kõ rũndã-rũndã pʋg-bɩɩsã? (Rut 2:17, 18; Yel. 23:22; 31:15)
- Karm-y Rut 3:5-13.
A Rut sẽn bas rasãmbã n kẽ kãadem ne a Boaazã, a Boaaz tagsg yɩɩ wãn ne rẽ?
Bõe la a Rut manesmã zãmsd tõnd nonglem hakɩkã wɛɛngẽ? (Rut 3:10; 1 Kor. 13:4, 5)
- Karm-y Rut 4:7-17.
Wãn to la kiris-neb nins sẽn yaa rapã tõe n maan wa a Boaaze? (Rut 4:9, 10; 1 Tɩm. 3:1, 12, 13; 5:8)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn